SKRIFTLIG FORESPØRGSEL P-2815/01

af Giuseppe Di Lello Finuoli (GUE/NGL) til Rådet

(3. oktober 2001)

Om: Afghanistan

Et militært angreb fra De Forenede Staters side mod Afghanistan, Taleban-styret og saudiaraberen bin Laden anses for umiddelbart forestående og uafværgeligt som reaktion på de kriminelle terrorangreb i New York og Washington den 11. september 2001.

Dette har tvunget halvanden million afghanere på flugt mod de tilgrænsende lande, som allerede i forvejen har taget imod en million desperate og uskyldige flygtninge, der er blevet ofre for først den russiske hær, sidenhen Talebanernes integralisme og nu amerikanernes reaktion.

De amerikanske bombninger vil, hvor intelligente de end måtte være, først og fremmest ramme det forsvarsløse afghanske folk (som hverken råder over de samme tilflugtssteder eller forsvarsmidler som bin Laden og hans talebanske beskyttere) og vil kun føre til ofre blandt civilbefolkningen.

Den Europæiske Union kan ikke med god samvittighed nøjes med blot at yde humanitær bistand, et løfte som på nuværende tidspunkt i øvrigt virker som en stiltiende accept af bombningerne.

EU bør fordømme enhver form for terrorisme og kæmpe for at forsvare den enkeltes liv og værdighed, som nedfældet i det nylige charter om EU-borgernes grundlæggende rettigheder. Kan Rådet på denne baggrund oplyse hvilke konkrete skridt det agter at tage først og fremmest for at:

- forhindre bombning af den forsvarsløse afghanske befolkning,

- for at udvirke, at ikke blot Pakistan, men også alle de øvrige tilgrænsende lande åbner deres grænser for at lette tilstrømningen af afghanske flygtninge, og endelig

- for at yde disse lande og flygtninge størst mulig finansiel bistand, fødevarehjælp og lægebistand?

Svar

(14. februar 2002)

Det ærede parlamentsmedlem er uden tvivl bekendt med de seneste rådskonklusioner og -erklæringer om situationen i Afghanistan og bekæmpelsen af terrorisme. På mødet i Gent bekræftede Det Europæiske Råd sin uforbeholdne støtte til de militære operationer, der blev iværksat den 7. oktober 2001, og som er legitime i henhold til FN-pagten og FN's Sikkerhedsråds resolution 1368. Rådet konstaterede, at disse målrettede aktioner lå i forlængelse af konklusionerne fra det ekstraordinære møde i Det Europæiske Råd den 21. september 2001, og at partnerne fortsat ville gøre alt, hvad de kan, for at skåne civilbefolkningen.

Det Europæiske Råd bekræftede ligeledes, at den humanitære bistand til Afghanistan og dets nabolande fortsat har høj prioritet for EU. Fællesskabet og medlemsstaterne vil sammen med andre donorer stille al nødvendig humanitær bistand til rådighed for at imødekomme den afghanske befolknings og de afghanske flygtninges behov. Ved udgangen af oktober beløb den samlede humanitære bistand fra EU's side til Afghanistan i 2001 sig til ca. 330 mio. EUR, hvormed EU er en af de vigtigste donorer i regionen. (EF: bistanden fra ECHO beløber sig til mere end 50 mio. EUR, fødevarehjælp til 28 mio. EUR og bistand til hjemstavnsfordrevne til 22,5 mio. EUR; medlemsstaterne: bidrag og tilsagn til ngo'er og FN-organisationer beløber sig til ca. 230 mio. EUR).

Endelig konkluderede Det Europæiske Råd, at EU sammen med det internationale samfund, og når der er tilvejebragt en regering i Afghanistan, der er stabil, legitim og repræsentativ, vil iværksætte et omfattende og ambitiøst både politisk og humanitært bistandsprogram til genopbygning af Afghanistan med henblik på stabilisering af regionen.